O d ô v o d n e n i e

	Navrhuje sa prijatie predloženého uznesenia Národnej rady Slovenskej republiky ako reakcie na pasivitu a nezáujem predstaviteľov vládnej koalície riešiť nepriaznivé životné, sociálne a ekonomické podmienky marginalizovaných rómskych komunít a absenciu systematického prístupu k tejto téme za efektívneho využitia vnútorných zdrojov ako aj zdrojov Európskej únie.
											V zabezpečení adekvátnych životných podmienok osôb žijúcich v marginalizovaných rómskych komunitách Slovensko dlhodobo zaostáva, čo potvrdzujú všetky relevantné analýzy a štúdie. Napríklad na základe citovanej štúdie až 87 % Rómov žijúcich v prostredí marginalizovaných rómskych komunít (MRK) je ohrozených chudobou. Za obzvlášť znepokojivé možno považovať fakt, že najhoršiu sociálnu a ekonomickú situáciu majú maloleté osoby do 16 rokov. Z tejto vekovej kategórie je chudobou ohrozených až 91 % z nich. Len približne 1,5 % z Rómov žijúcich v marginalizovaných rómskych komunitách netrpí nedostatkom základného vybavenia domácnosti.[footnoteRef:1]  Slovensko zlyháva aj v zabezpečení adekvátneho vzdelania pre maloleté deti a študentov žijúcich v týchto komunitách. S nezákonnou segregačnou praxou sa stretávame na základných aj stredných školách. Na základe údajov Európskej komisie až  65 % Rómov vo veku medzi 6 až 15 rokov na Slovensku navštevuje školy, v ktorých sú buď všetci alebo väčšinovo zastúpení len Rómovia. Dopĺňame, že hovoríme o najvyššej miere segregácie spomedzi členských štátov Európskej únie. Európska komisia práve kvôli tejto stále prítomnej segregácii podala na Slovensko žalobu. 	 [1:  Pozri: https://nbs.sk/aktuality/az-87-romov-zijucich-v-prostredi-marginalizovanych-romskych-komunit-je-ohrozenych-chudobou/#:~:text=A%C5%BE%2087%20%25%20R%C3%B3mov%20%C5%BEij%C3%BAcich%20v%20prostred%C3%AD%20marginalizovan%C3%BDch%20r%C3%B3mskych%20komun%C3%ADt%20(MRK,16%20rokov%20(91%20%25).] 

	
Ako predkladatelia predmetného uznesenia máme za to, že súčasná vláda svojím konaním a prijatými rozhodnutiami neprispieva k zlepšeniu životnej situácie vylúčených rómskych komunít a danej problematike nevenuje adekvátnu pozornosť. Prijaté kroky nemožno považovať za dostatočné, systematické, dlhodobo udržateľné a prinášajúce pozitívne výsledky.  	
Úrad splnomocnenca vlády pre rómske komunity nedostatočne chráni a obhajuje práva a najlepší záujem marginalizovaných rómskych komunít. Ako predkladatelia uznesenia máme za to, že si neplní ani svoju koordinačnú úlohu, ani nie je garantom zásadných rozhodnutí, ktoré by priniesli pozitívne zmeny v danej oblasti. Uvedené uvádzame aj v kontexte relatívne vysokého počtu zamestnancov daného úradu (290 bez veľkého počtu osôb pracujúcich na dohodu).												
[bookmark: _GoBack]Ako príklad nesystematického rozhodnutia pochádzajúceho z vyššie spomínaného úradu považujeme schválenie Akčných plánov k Stratégii rovnosti, inklúzie a participácie Rómov do roku 2030 na roky 2025 – 2027 na rokovaní vlády Slovenskej republiky dňa 18. decembra 2024. V predloženom návrhu uznesenia vyzývame na jeho prehodnotenie a revíziu. Na základe schváleného akčného plánu majú byť milióny eur využité na nezmyselné projekty, ktorých reálny prínos pre zlepšenie životnej a ekonomickej situácie Rómov je nulový. Ako príklady uvádzame približne 20 miliónov eur pre Rómsky mediálny dom, vysádzanie stromov v blízkosti rómskych osád za 51 miliónov eur či poradenstvo pre samostatne zárobkovo činné osoby. Ako predkladatelia návrhu máme opodstatnené obavy, že tieto finančné zdroje nebudú využité na reálnu pomoc chudobou a sociálnym vylúčením najviac ohrozených skupín obyvateľov. Rovnako dopĺňame, že vynaloženie financií na rôzne štúdie a analýzy považujeme za zbytočné, keďže problémy Rómov sú dlhodobo známe. Vzhľadom na skutočnosť, že v efektívnom vynakladaní finančných prostriedkov na zlepšenie životnej situácie marginalizovaných rómskych komunít dlhodobo zlyhávame, na čo nás upozorňuje aj Európska únia, vyzývame na zmenu schválených Akčných plánov a realizáciu projektov, ktoré v praxi prinesú pozitívne želané výsledky. Zároveň v tomto kontexte uvádzame, že je potrebné na pôde Národnej rady Slovenskej republike tejto oblasti vytvoriť priestor na odbornú diskusiu. 	
						
Zároveň zdôrazňujeme, že akúkoľvek podporu alebo šírenie názorov, ktoré dehonestujú, urážajú a útočia na marginalizované rómske komunity považujeme za neakceptovateľné a prostredníctvom uznesenia vyzývame na ich okamžité ukončenie. Takéto vyjadrenia považujeme za obzvlášť nebezpečné, ak sú šírené alebo pochádzajú od verejne činných osôb vzhľadom na ich veľký mediálny dosah. Máme za to, že šírenie nenávisti alebo dehonestovania marginalizovaných rómskych komunít má v praxi viacero negatívnych dôsledkov, akými sú napríklad bagatelizovanie fyzického násilia, pokiaľ je páchané na takýchto osobách, nemožnosť nájdenia si vhodného zamestnania a mnoho iného.		
Ako predkladatelia predmetného uznesenia sme presvedčení, že jeho prijatím by sme ako Národná rada Slovenskej republiky vydali jasný signál, že akékoľvek prejavy nenávisti voči marginalizovaným rómskym komunitám neakceptujeme a zároveň riešenie nepriaznivej ekonomickej a sociálnej skupiny týchto osôb považujeme za svoju prioritu. V uznesení považujeme za podstatné zaviazať vládu, ako výkonnú zložku moci, k okamžitému systematickému riešeniu danej oblasti a pravidelnom informovaní poslancov a poslankyne Národnej rady o dosiahnutých výsledkoch. 




